Kummalised, tavapärasest teistsugused helid köitsid nii mõnegi inimese tähelepanu,  kes neljapäeva õhtul Harju tänava uisuplatsist mööda jalutasid. Pilgu uisuväljakule suunanud võis näha tavapärasest erinevat valgustust - liikuvat pilti ja värvilisi prožektoreid.  Lähemal uurimisel selgus, et kavalad kunstnikud pakkusid uisutajatele võimalust saada osa heli- ja videoinstallatsiooni "Akustilised uisud" loomisest.  Ja raudlehtedel sahistajad tundusid sest osalusest mõnu tundvat. Sest üha uuesti ja uuesti uisutasid Mikud ja Mannid välja piiravale barjäärile paigaldatud andurite  juurde, lootes välja võluda üha uusi helisid. Igaüks kes andurist möödus, jättis tahtlikult või tahtmata mõneks hetkeks uisuväljaku kohale hõljuma enda tekitatud heli, mis segunes kunstnike poolt valitud taustamuusika, uisusahina ja kilgetega.  Kõik liuglejad said ka osaks videoprojektsioonist. Kunstnikud olid lisaks helianduritele üles seadnud "videolõksu". Uisuväljaku sissepääsu juures jäid sa kaamerasse. Liikuv pilt sinust kiirustas läbi arvutis paikneva VJ programmi väljaku teise otsa, kuhu  pojitseeriti VJ ja uisutajate kaasabil tekkinud video.  Kõlaritest tulev taustamuusika, videoprojektsioon ja uisutajate tekitatud helid muutsid meeleolu Niguliste kiriku rüpes paikneval liuväljal suisa müstiliseks.  Loodan, et ka neil, kes tol päeval uisuplatsile ei jõudnud avaneb tulevikus võimalus osaleda Hans Gunther Lock-i, Hille Karmi ja Külli Mariste põnevates installatsioonides.  Ja tundub, et ideid neil jagub.  Hoidke näpp pulsil!  Kultuuripealinna vabatahtlik blogija,  Ülle  Penjam